Asle Grepp

Asle Helland Grepp (født 27. november 1919 i Oslo, død 9. februar 1945) var en norsk politiker og motstandsmann.

Han var sønn av Kyrre Grepp (1879–1922) og Rachel Grepp (1879–1961). Faren var leder i Arbeiderpartiet fra 1918 til sin død, mens moren var journalist i Arbeiderbladet og en toneangivende person i Arbeiderpartiets kvinnebevegelse. Han var også bror til blant andre journalisten Gerda Grepp (1907–1940) og  skuespiller Ole Grepp (1914–1976),

Da andre verdenskrig brøt ut studerte Asle Grepp medisin og han var også med i ledelsen for Norges Kommunistiske Parti.
Under den andre verdenskrig arbeidet han i motstandskampen som skribent i en illegal avis, og sommeren 1944 var basen på gården Skriulægret i Øystre Slidre. I aksjon Almenrausch den 13. juni 1944 ble basen stormet og Grepp én av de 38 arresterte; mange ble drept og Peder Furubotn kom seg unna.

Grepp satt fengslet ved Akershus festning og ble skutt på retterstedet på Akershus festning 9. februar 1945 som represalier etter likvideringen av politigeneral Karl Marthinsen.

Grepp er sentral i NRK-Filmen Rød og illegal, laget av Forsvarsdepartementets medieavdeling i 2002, basert på boken Død over de tyske okkupanter fra 1998.

Referanser 

Medlemmer av NKPs sentralstyre
Norske motstandsfolk under andre verdenskrig
Norske motstandsfolk drept under andre verdenskrig
Personer fra Oslo
Fødsler i 1919
Dødsfall i 1945